b'\n_START_ARTICLE_\nDurendal\n_START_PARAGRAPH_\nDurendal eller Durandal eller Dyrendal (italiensk: Durlindana, spansk: Durandal eller Durandarte)  var sverdet til Karl den stores ridder Roland i sagnkretsen kalt Franske emner._NEWLINE_I Ludovico Ariostos Orlando Furioso heter det at sverdet Durendal hadde tilh\xc3\xb8rt Hektor av Troja, og ble gitt i gave til Roland av trollmannen Malagigi (Maugris). Navnet \xc2\xabDurendal\xc2\xbb er kanskje avledet av det franske verbet durer, som betyr \xc3\xa5 vare eller \xc3\xa5 best\xc3\xa5._NEWLINE_I Rolandskvadet heter det at Durendals sverdfeste av gull inneholder en av St. Peters tenner, blod fra helgenen St. Basil, h\xc3\xa5r fra helgenen St. Denis, og en bit av den hellige jomfru Marias kledebon. Johs. A. Dale opplyser i en kommentar til sin oversettelse til norsk av Rolandskvadet, at det var vanlig \xc3\xa5 gjemme relikvier i sverdfestet. I kvadet fors\xc3\xb8ker hertug Roland \xc3\xa5 \xc3\xb8delegge sverdet for \xc3\xa5 forhindre at det blir r\xc3\xb8vet av de angripende sarasenerne, og dermed oppst\xc3\xa5r en kl\xc3\xb8ft i Pyreneer-fjellene som den dag i dag kalles La Br\xc3\xa8che de Roland. Det viser seg imidlertid at sverdet Durendal er umulig \xc3\xa5 \xc3\xb8delegge, og Roland gjemmer det derfor under sin egen kropp, sammen med olifanten sin, et horn som Roland brukte til \xc3\xa5 sende signaler til Karl den store._NEWLINE_If\xc3\xb8lge lokal folklore eksisterer Durendal fremdeles, etter tradisjonen befinner det seg i Rocamadour i Frankrike. Holger Danskes sverd Curtana skal ha b\xc3\xa5ret inskripsjonen Jeg er Curtana, af samme st\xc3\xa5l og h\xc3\xa6rdning som Joyeuse og Durendal.'